**Vokalna diva Nataša Reić objavljuje country-pop singl “Ljubi Me”**

**Kantautorica Nataša Reić donosi svoj treći singl “Ljubi Me” - energično country pop izdanje koje će izmamiti osmijeh i dobro raspoloženje svakog slušatelja. Pjesmu potpisuju Nataša (tekst, glazba), njezin dugogodišnji suradnik i prijatelj Ivan Komić (glazba) i Tomislav Mrduljaš (aranžman, produkcija). Singl prati i upečatljivi spot Matka Petrića.**

Nakon niza uspješnih singlova, festivalskih nastupa i nagrada koje su obilježile njezin dosadašnji autorski put, **Nataša Reić**, splitska kantautorica i jedna od najtraženijih pratećih vokalistica domaće scene, **predstavlja novi singl “**[**Ljubi Me**](https://natasareic.lnk.to/ljubime)**”**, pjesmu koja najavljuje vedrije poglavlje njezina nadolazećeg **albuma prvijenca**. Riječ je o vedrom country-pop izdanju objavljenom pod okriljem [Dancing Beara](https://dancingbear.hr/), koje spaja toplinu, ritam i razigranu energiju, ističući Natašinu interpretativnu snagu i prirodni šarm.

Nataša o novoj pjesmi govori:

“Nakon dva uspješna singla, dva festivala i nagrade koju smo spremili u arhivu, došlo je vrijeme za još jednu pjesmu i još jedan spot. **Ovaj put idemo bržim ritmovima u novi prekrasan dan, idemo u osmijeh!** Pjesma ‘Ljubi me’ nastala je jednog sunčanog dana dok sam sjedila na splitskoj rivi i gledala ljude kako se vole, ljube i grle. Sve je prštalo od dobrih vibracija - ljubavi, zagrljaja i sunca.”

Natašin profesionalni put obilježile su **suradnje s najvećim imenima domaće glazbene scene** - osim što je provela više od 15 godina u bendu s **Doris Dragović**, pjevala je i s **Gibonnijem**, **Zoricom Kondžom**, **Oliverom**, **Alenom Nižetićem**, **Giulianom** te mnogim drugim legendama hrvatske glazbe - što ju je učinilo jednim od najprepoznatljivijih pratećih vokala u Hrvatskoj. Nataša je od 2015. godine ***frontwoman* benda Pink Panther**, dugogodišnjeg pratioca omiljene grupe **Dalmatino**, koja podržava njezin iskorak u solo karijeru, kao i njen autorski rad, a upravo joj to iskustvo daje posebnu sigurnost i širinu. Autorska suradnja s **Ivanom Komićem** i producentom **Tomislavom Mrduljašem** nastavlja se s “Ljubi Me”, a Nataša ističe koliko joj znači taj kreativni odnos:

“Pjesmu smo skladali Ivan i ja, kao i ranije, i opet smo zajedno došli do odlične pjesme. **Tomislav Mrduljaš** ju je upakirao u moćan zvuk i dao joj onu dimenziju gitarskih riffova koju sam priželjkivala.” Dodaje i kako joj je snimanje pjesme donijelo poseban osjećaj: “Dok sam je snimala, stvorila mi je toplinu i sreću, a **poželjela sam da spot ide u tom smjeru** i prenese to ludilo ljubavi.”

Videospot za “Ljubi Me” režirao je **Matko Petrić**, a realiziran je uz podršku partnera **Porat Club Split**, Valentina Jurasa i Andra Novaka (**Juras Sound System**), koji su produkciji ustupili prostor, opremu i tehničku podršku kako bi vizualna priča dobila punu produkcijsku snagu.

Za Natašu je poruka pjesme jasna i jednostavna: “**Moja inspiracija će zauvijek biti ljubav**, jer ona je najljepša na svijetu.” Upravo zato “Ljubi Me” dolazi kao pjesma koja podsjeća na ono najvažnije - na trenutke kada sve stane, a ostanu samo osmijeh, zagrljaj i **osjećaj da je sve na svom mjestu**.

Singl “Ljubi Me” dostupan je na svim [streaming platformama](https://natasareic.lnk.to/ljubime). Natašu Reić pratite na njezinom Instagram i Facebook profilu.

\*\*\*\*\*\*

Link na pjesmu: <https://natasareic.lnk.to/ljubime>

Link na spot: <https://www.youtube.com/watch?v=D7QAQe4UFfY>

YouTube embed:

<iframe width="560" height="315" src="https://www.youtube.com/embed/D7QAQe4UFfY?si=ZpG8qK2-4XyfuUeG" title="YouTube video player" frameborder="0" allow="accelerometer; autoplay; clipboard-write; encrypted-media; gyroscope; picture-in-picture; web-share" referrerpolicy="strict-origin-when-cross-origin" allowfullscreen></iframe>